FI Euroopan unionin virallinen lehti L 282/41

EFTAn VALVONTAVIRANOMAISEN PÄÄTÖS

N:o 245/09/KOL,

tehty 27 päivänä toukokuuta 2009,

NordBook AS -yritykselle (entinen Rotanor Bokproduksjon AS) myönnetystä, sääntöjenvastaiseksi väitetystä valtiontuesta (Norja)

EFTAn VALVONTAVIRANOMAINEN (1), joka

ottaa huomioon Euroopan talousalueesta tehdyn sopimuksen (2) ja erityisesti sen 61–63 artiklan sekä pöytäkirjan 26,

ottaa huomioon EFTA-valtioiden sopimuksen valvontaviranomaisen ja tuomioistuimen perustamisesta (3) ja erityisesti sen 5 ja 24 artiklan sekä pöytäkirjan 3,

Sekä katsoo seuraavaa:

1. MENETTELY

Advokatfirmaet Grenland teki Bokbinderiet Johnsen AS -yrityksen (jäljempänä ’kantelija’) puolesta kantelun 30 päivänä syyskuuta 2005 päivätyllä kirjeellä (tapahtuma N:o 344941). Kantelussa väitettiin, että Skienin kunta olisi myöntänyt tukea Rotanor Boksproduksjon AS -yritykselle (jäljempänä ’Rotanor’).

Kantelijan mukaan Skienin kunta on myöntänyt valtiontukea kunnan omistaman osakeyhtiön Kontorbygg AS:n (jäljempänä ’Kontorbygg’) kautta osallistumalla myynti- ja takaisinvuokrausjärjestelyyn Rotanorin kanssa.

Valvontaviranomainen pyysi 31 päivänä tammikuuta 2006 päivätyllä kirjeellä (tapahtuma N:o 353861) Norjan viranomaisilta lisätietoja.

Norjan viranomaiset vastasivat tietopyyntöön valtionhallinnosta ja sen uudistamisesta vastaavan ministeriön 13 päivänä maaliskuuta 2006 päivätyllä kirjeellä (tapahtuma N:o 367150).

Valvontaviranomainen pyysi 16 päivänä maaliskuuta 2007 päivätyllä kirjeellä (tapahtuma N:o 409639) lisätietoja neljästä lisäkohdasta. Norjan viranomaiset vastasivat 19 päivänä huhtikuuta 2007 päivätyllä kirjeellä (tapahtuma N:o 418736).

Valtionhallinnosta ja sen uudistamisesta vastaava ministeriö ilmoitti valvontaviranomaiselle 11 päivänä maaliskuuta 2008 päivätyllä kirjeellä, että Nedre Telemarkin aluetuomioistuin oli asettanut NordBook AS:n (entinen Rotanor Bokproduksjon AS, jäljempänä ’NordBook’) konkurssiin 27 päivänä helmikuuta 2008 ja että konkurssipesä oli asetettu tuomioistuimen valvontaan 27 päivänä helmikuuta 2008 (tapahtuma N:o 469070).

Valvontaviranomainen lähetti 4 päivänä marraskuuta 2008 päivätyllä kirjeellä (tapahtuma N:o 496785) Norjan viranomaisille pyynnön saada lisätietoja konkurssipesästä ja konkurssimenettelystä. Norjan viranomaiset vastasivat 1 päivänä joulukuuta 2008 päivätyllä kirjeellä (tapahtuma N:o 500279).

Valvontaviranomainen ilmoitti kantelijalle aikeestaan lopettaa asian käsittely 4 päivänä maaliskuuta 2009 päivätyllä kirjeellä (tapahtuma N:o 511286). Kantelija vastasi 30 päivänä maaliskuuta 2009 päivätyllä kirjeellä (tapahtuma N:o 513907). Kantelijalta saatiin lisätietoja 23 päivänä huhtikuuta 2009 päivätyllä kirjeellä (tapahtuma N:o 516392).

2. VÄITETYN TUEN SAAJA

Rotanor oli tanskalaisen Nørhaven AS -yrityksen tytäryhtiö. Yritys syntyi syksyllä 2000, kun Nørhaven osti Kr. Johnsen Grafiske Senter AS -yrityksen ja muutti sen nimen Rotanoriksi. Yrityksessä painettiin ja sidottiin kirjoja ja muita julkaisuja. Yritys toimi Skienissä Norjassa.

Huhtikuussa 2004 Nørhaven osti Gjøvikissä sijaitsevan AiT AS -tuotantoyrityksen. Sen jälkeen AiT:n ja Rotanorin toiminnot keskitettiin Skieniin, ja yritykset sulautuivat NordBook-nimiseksi yritykseksi.

Nedre Telemarkin aluetuomioistuin asetti NordBookin konkurssiin 27 päivänä helmikuuta 2008, ja konkurssipesä asetettiin tuomioistuimen valvontaan samana päivänä. Joulukuuhun 2008 mennessä konkurssimenettely oli lähes saatu päätökseen. Yrityksen koko omaisuus realisoidaan itsenäisinä kokonaisuuksina. Vakuudettomille velkojille ei makseta osinkoa eikä yrityksellä ole seuraajayritystä.

3. VÄITETYN VALTIONTUEN KUVAUS

Kantelijan mukaan väitetty valtiontuki myönnettiin Rotanorille edullisena myynti- ja takaisinvuokrausjärjestelynä Skienin kunnan omistaman Kontorbygg-yrityksen kanssa. Kantelijan mukaan myynti- ja takaisinvuokraussopimusta ei tehty markkinaehdoin.

Norjan viranomaisten antamien tietojen mukaan Nørhaven halusi keskittää tuotantonsa joko Skieniin tai Gjøvikiin, ja se neuvotteli molempien kuntien kunnanvaltuustojen kanssa. Skienin kunta (jäljempänä ’kunta’) tarjoutui ostamaan Rødmyrlia 40:n kiinteistön sillä ehdolla, että NordBook vuokraisi kiinteistön pitkäksi aikaa aikeenaan kehittää liiketoimintaansa Skienissä edelleen. Kunnanvaltuusto päätti 4 päivänä marraskuuta 2004 myöntää Kontorbyggille 40 miljoonaa Norjan kruunua osakepääomana kiinteistön ostamista varten.

Määrittääkseen vuokran suuruuden ja kiinteistön myyntiarvon kunta palkkasi auktorisoidun kiinteistöarvioijan. Arvioijan raportti on päivätty 18 päivänä kesäkuuta 2004. Raportissa Rødmyrlia 40:n kiinteistön vuotuiseksi vuokraksi arvioitiin 4 333 600 Norjan kruunua. Vuosittain maksettaviksi tulevat kustannukset sisältyivät hinta-arvioon. Kiinteistön markkinahinta myyntikohteena laskettiin vuotuisen vuokran perusteella, ja sen arvioitiin olevan 36 000 000 Norjan kruunua.

Kiinteistön osti Kontorbygg 34 465 000 Norjan kruunun hintaan, mikä on noin 96 prosenttia arvioijan ehdottamasta hinnasta (36 000 000 Norjan kruunua). Kontorbygg ei kuitenkaan veloittanut Rotanorilta vuotuista vuokraa kuin 2 400 000 Norjan kruunua, mikä oli 54 prosenttia arvioijan ehdottamasta määrästä (4 433 600 Norjan kruunua). Näin ollen vaikka rakennus ostettiin hintaan, joka oli lähellä sen arvioitua myyntiarvoa, vuokra oli huomattavasti pienempi kuin kunnan teettämässä arvioinnissa esitetty vuokra.

4. ARVIOINTI

Se, että myyntihinta oli lähellä kiinteistön arvioitua arvoa, kun taas vuokra oli huomattavasti arviossa esitettyä vuokraa pienempi, viittaa selkeästi siihen, että sääntöjenvastaista valtiontukea myönnettiin.

Väitetyn tuen saaja NordBook (entinen Rotanor) on lopettanut toimintansa, ja sen omaisuus realisoidaan itsenäisinä kokonaisuuksina helmikuussa 2008 alulle pannun konkurssimenettelyn kuluessa.

Valvontaviranomainen katsoo, että NordBook on valtiontukisääntöjä sovellettaessa itsenäinen yritys. Väitetty tuki liittyy suoraan NordBookin toimintaan Norjassa ja erityisesti sen toimitiloihin Skienissä.

Lisäksi koska NordBookin omaisuus realisoidaan itsenäisinä kokonaisuuksina ja koska yrityksellä ei ole seuraajayritystä, valvontaviranomainen katsoo, että jos valtiontukea myönnettiin NordBookille (entinen Rotanor), tuella ei enää ole vääristävää vaikutusta eikä tuki ole hyödyttänyt yrityksen omaisuuden ostajia. (4) Näin ollen vaikka sääntöjenvastaista valtiontukea olisi myönnetty, ei sen takaisin periminen NordBookilta olisi mahdollista. (5)

Yritys on lopettanut kaiken liiketoimintansa, eikä sillä ole seuraajayritystä. Näissä olosuhteissa valvontaviranomaisen päätöksellä siitä, onko tarkasteltavissa toimenpiteissä kyse tuesta ja ovatko toimenpiteet yhteensopivia ETA-sopimuksen kanssa, ei olisi minkäänlaisia käytännön vaikutuksia. (6) Tämän vuoksi valvonta- ja tuomioistuinsopimuksen pöytäkirjassa 3 olevan II osan mukaisen menettelyn jatkaminen näiden toimenpiteiden osalta on tarpeetonta.

5. PÄÄTELMÄT

Edellä esitetyn perusteella valvontaviranomainen katsoo NordBookia koskevan menettelyn olevan tarpeeton,

ON TEHNYT TÄMÄN PÄÄTÖKSEN:

1 artikla

Valvonta- ja tuomioistuinsopimuksen pöytäkirjassa 3 olevan II osan 10 artiklan mukaisesti aloitettu menettely, joka koskee NordBook AS -yritykselle (entinen Rotanor) myönnettyä, sääntöjenvastaiseksi väitettyä valtiontukea, päätetään.

2 artikla

Tämä päätös on osoitettu Norjan kuningaskunnalle.

3 artikla

Ainoastaan englanninkielinen teksti on todistusvoimainen.

Tehty Brysselissä 27 päivänä toukokuuta 2009. EFTAn valvontaviranomaisen puolesta Per SANDERUD Puheenjohtaja Kurt JAEGER Kollegion jäsen

(1) Jäljempänä ’valvontaviranomainen’.

(2) Jäljempänä ’ETA-sopimus’.

(3) Jäljempänä ’valvonta- ja tuomioistuinsopimus’.

(4) Katso asia C-390/98, H.J. Banks & Co. Ltd v. The Coal Authority ja Secretary of State for trade and Industry, Kok. 2001, s. I-6117,77 kohta, ja asia C-277/00, Saksan liittotasavalta v. Euroopan yhteisöjen komissio, Kok. 2004, s. I-3925,5 kohta.

(5) Komission päätös 2008/141/EY, toimenpiteistä C 47/03, jotka Espanja on toteuttanut IZAR-konsernin hyväksi (EUVL L 44, 20.2.2008, s. 33), ja komission päätös 2006/238/EY, toimenpiteestä, jonka Ranska on toteuttanut Mines de Potasse d’Alsacen hyväksi, asia C-53/2000 (EUVL L 86, 24.3.2006, s. 20).

(6) Katso alaviite 5.